Na temelju članka 31. točke 17. Statuta Hrvatskog zavoda za mirovinsko osiguranje (Narodne novine, broj 28/14, 24/15 i 73/19), članka 9. Pravilnika o prodaji nekretnina u vlasništvu Hrvatskog zavoda za mirovinsko osiguranje, KLASA: 041-01/18-02/3, URBROJ: 341-99-01/01-18-8 od 20. lipnja 2018., Odluke Vlade Republike Hrvatske o davanju prethodne suglasnosti ravnatelju Hrvatskog zavoda za mirovinsko osiguranje za prodaju nekretnina – poslovnih prostora u Puli, KLASA: 022-03/18-04/261, URBROJ: 50301-25/18-18-1 od 13. rujna 2018., Odluke Upravnog vijeća Hrvatskog zavoda za mirovinsko osiguranje o davanju prethodne suglasnosti ravnatelju Hrvatskog zavoda za mirovinsko osiguranje za prodaju nekretnina – poslovnih prostora u Puli, KLASA: 041-01/18-02/4, URBROJ: 341-99-01/01-18-9 od 25. srpnja 2018. i Odluke ravnatelja Hrvatskog zavoda za mirovinsko osiguranje o pokretanju postupka prodaje nekretnina - poslovnih prostora u Puli-Pola, KLASA: 406-01/19-02/115, URBROJ: 341-99-07/6-19-1 od 27. studenoga 2019., Hrvatski zavod za mirovinsko osiguranje, Zagreb, A. Mihanovića 3, uz suglasnost Hrvatskog zavoda za zdravstveno osiguranje, Margaretska 3, Zagreb, objavljuje

J A V N I N A T J E Č A J

za prodaju nekretnina u Puli-Pola

I. Predmet natječaja

Prodaju se nekretnine u suvlasništvu Hrvatskog zavoda za mirovinsko osiguranje (u daljnjem tekstu: HZMO) i Hrvatskog zavoda za zdravstveno osiguranje (u daljnjem tekstu: HZZO) u Puli, Trg Portarata 3 i Glavinićev uspon 4B, upisanih u zk.ul.br. 4465 k.o. Pula, izgrađenih na:

* zgr.čest.br. 573, kuća, dvorište i sporedne zgrade, u naravi predstavlja uličnu zgradu na adresi Trg Portarata 3 – Palača Scracin, ukupne površine 1.086,71 m2
* zgr.čest.br. 576, skladište, u naravi predstavlja dvorišnu zgradu na adresi Glavinićev uspon 4B, ukupne površine 567,01 m2
* k.č.br. 120, park, u naravi predstavlja pomoćnu zgradu na adresi Trg Portarata 3, ukupne površine 15 m2.

Nekretnine se mogu razgledati 19. prosinca 2019. i 14. siječnja 2020. u vremenu od 10:00 do 11:00 sati.

Hrvatski zavod za mirovinsko osiguranje suvlasnik je opisanih nekretnina u 3/5 suvlasničkog dijela, a Hrvatski zavod za zdravstveno osiguranje suvlasnik je u 2/5 suvlasničkog dijela.

Nekretnine se prodaju u zatečenom stanju „viđeno – kupljeno“. Provedeno je energetsko certificiranje nekretnina (alineja 1. I 2.) te im je dodijeljen energetski razred C.

Palača Scracin, izgrađena na zgr.čest.br. 573 k.o. Pula, ima svojstvo kulturnog dobra i upisana je u Registar kulturnih dobara Republike Hrvatske – Listu zaštićenih kulturnih dobara pod brojem Z-7198. Rješenjem Ministarstva kulture, Uprave za zaštitu kulturne baštine, KLASA: UP/I-612-08/18-06/0134 od 14. kolovoza 2018., propisani su sustavi mjera zaštite kulturnog dobra kojega se moraju pridržavati vlasnici nekretnine.

II. Kupoprodajna cijena

Predmet prodaje su sve opisane nekretnine koje se mogu kupiti samo zajednički, kao jedinstvena cjelina. Njihova početna cijena iznosi 15.700.000,00 kn (slovima: petnaest milijuna i sedamsto tisuća kuna) i plaća se odjednom, u roku od 30 dana od sklapanja kupoprodajnog ugovora i izdavanja izlaznih računa prodavatelja.

III. Pravo sudjelovanja

Pravo sudjelovanja na javnom natječaju imaju sve domaće fizičke i pravne osobe, te strane fizičke i pravne osobe, državljani EU ili država s kojima RH ima uspostavljen reciprocitet u pravu na kupnju nekretnina s obzirom na državljanstvo kupca, uz prethodnu suglasnost ministarstva nadležnog za poslove pravosuđa.

IV. Sadržaj ponude

Ponuda mora sadržavati:

1. osobne podatke ponuditelja (ime i prezime fizičke osobe, odnosno naziv pravne osobe, osobni identifikacijski broj (OIB), kontaktne podatke - adresa, broj telefona, e-adresa) te naziv banke i broj računa ponuditelja za povrat jamčevine u slučaju neprihvaćanja ponude
2. cijenu izraženu u kunama (brojkama i slovima) koja **mora biti viša od početne cijene**
3. potpis ponuditelja
4. popis priloga dostavljenih uz ponudu.

Ponudi se obvezno prilaže:

1. a) domaće fizičke osobe dužne su priložiti presliku važeće osobne iskaznice, a strane fizičke osobe presliku putovnice

b) domaće pravne osobe dužne su priložiti izvadak iz sudskog registra, a strane pravne osobe izvadak iz domicilnog registra s ovjerenim prijevodom sudskog tumača na hrvatski jezik, ne stariji od 60 dana od dana objave javnog natječaja

1. domaće pravne i fizičke osobe dužne su priložiti izvornik ili ovjerenu presliku potvrde Porezne uprave o nepostojanju duga po osnovi javnih davanja, koja ne smije biti starija od 60 dana od dana objave javnog natječaja
2. dokaz o izvršenoj uplati jamčevine
3. vlastoručno potpisana izjava ponuditelja kojom se obvezuje da će u slučaju prihvaćanja ponude snositi troškove sklapanja i provedbe ugovora o kupoprodaji te da u cijelosti prihvaća uvjete javnog natječaja za prodaju nekretnina u Puli.

V. Jamčevina

Ponuditelji su dužni uplatiti jamčevinu u iznosu od 5 % od početne cijene nekretnine, odnosno 785.000,00 kn (slovima: sedamsto osamdeset i pet tisuća kuna), koja se uplaćuje u korist Državnog proračuna, Republika Hrvatska, Zagreb, Katančićeva 5, IBAN HR1210010051863000160, poziv na broj: HR64 9725-23911-OIB uplatitelja.

Izabranom ponuditelju uplaćena jamčevina uračunava se u cijenu, a ostalim ponuditeljima HZMO će vratiti jamčevinu u roku od 30 dana od dana donošenja odluke o odabiru ponude, s tim da ponuditelj kojem se vraća jamčevina nema pravo na kamate za razdoblje od njezine uplate do isplate.

Odluka o odabiru najpovoljnije ponude objavit će se na internetskoj stranici HZMO-a i HZZO-a te se smatra uredno dostavljenom svim ponuditeljima protekom osmoga dana od dana objave.

VI. Dostava ponuda

Krajnji rok predaje ponuda je 17. siječnja 2020.

Pisana ponuda dostavlja se na adresu: HRVATSKI ZAVOD ZA MIROVINSKO OSIGURANJE, Središnja služba, Odjel za gospodarenje nekretninama, Zagreb, A. Mihanovića 3, V. kat, s naznakom „Ponuda za kupnju nekretnina u Puli-Pola – NE OTVARATI“.

S danom predaje ponude smatra se dan zaprimanja ponude na adresu naznačenu u javnom pozivu, odnosno dan predaje ponude na poštu preporučenom pošiljkom.

Nepravodobno zaprimljene ponude vratit će se neotvorene ponuditeljima, a nepotpune se neće razmatrati.

VII. Javno otvaranje ponuda

Ponude će se otvarati 23. siječnja 2020. u 13.00 sati u prostorijama Hrvatskog zavoda za mirovinsko osiguranje, Zagreb, A. Mihanovića 3, V. kat, soba 507.

Otvaranju ponuda mogu biti nazočni samo ponuditelji osobno ili opunomoćeni predstavnici ponuditelja.

VIII. Odabir ponuditelja

Najpovoljnijim ponuditeljem smatrat će se ponuditelj koji ponudi najvišu cijenu.

U slučaju odustajanja prvog najpovoljnijeg ponuditelja, najpovoljnijim ponuditeljem smatrat će se sljedeći ponuditelj koji je ponudio najvišu cijenu, uz uvjet da prihvati najvišu ponuđenu cijenu prvog ponuditelja. Prvi najpovoljniji ponuditelj koji odustane od ponude gubi pravo na povrat jamčevine.

Ako pristignu dvije identične potpune ponude s istim iznosom ponuđene cijene, ponuditelji će biti pozvani da u roku tri dana nakon primitka obavijesti u zatvorenoj omotnici dostave dopunu ponude, kako bi se donijela odluka o najpovoljnijem ponuditelju.

IX. Sklapanje ugovora o kupoprodaji

Ponuditelj koji bude odabran kao najpovoljniji ponuditelj obvezan je, u roku od 30 dana od dana zaprimanja prijedloga teksta ugovora o kupoprodaji nekretnina, sklopiti s prodavateljima ugovor o kupoprodaji nekretnina, jer u protivnom gubi pravo na povrat jamčevine.

Nastanak ugovora o kupoprodaji nekretnina uvjetovan je, sukladno odredbama statuta oba zavoda, ishođenjem prethodnih suglasnosti mjerodavnih tijela (Upravnog vijeća HZMO-a, odnosno HZZO-a i Vlade Republike Hrvatske). Prodavatelji i nakon donošenja odluke o odabiru zadržavaju pravo poništenja natječaja ako HZZO ne pribavi potrebne prethodne suglasnosti.

Kupac nekretnine, osim iznosa kupoprodajne cijene, snosi troškove ovjere ugovora o kupoprodaji, ovjere tabularnih isprava i sve druge obveze vezane uz provedbu ugovora te porez na promet nekretnina.

X. Ostale odredbe

Podnošenjem ponude ponuditelj je izričito suglasan da prodavatelji mogu prikupljati, koristiti i dalje obrađivati date podatke u svrhu provedbe natječajnog postupka, sukladno propisima o zaštiti osobnih podataka.

Prodavatelji zadržavaju pravo poništenja natječaja bez davanja obrazloženja i pri tome ne snose materijalnu ili drugu odgovornost prema ponuditeljima.

Za dodatne obavijesti o uvjetima natječaja ponuditelji se mogu obratiti Hrvatskom zavodu za mirovinsko osiguranje, Odjelu za gospodarenje nekretninama, Zagreb, A. Mihanovića 3, ili na 01/4925-582, odnosno 01/4595-094.

Hrvatski zavod za mirovinsko osiguranje i

Hrvatski zavod za zdravstveno osiguranje